Eļļas filtri, tāpat kā lielākā daļa pārējo automašīnas detaļu, ir pielāgoti konkrētam auto modelim, ņemot vērā gan izmēru, gan citus faktorus. Viens no tiem ir filtra attīrīšanas efektivitātes līmenis, proti, cik lielas daļiņas tas spēj aizturēt. Standarts ir daļiņas, kuru izmērs sasniedz piecus mikronus, taču pieejami filtri, kas aiztur arī ievērojami mazākas daļiņas. Varētu šķist, ka, jo mazākus svešķermeņus filtrs spēj aizturēt, jo labāk, taču jārēķinās, ka tas arī nozīmē ātrāku eļļas filtra nolietošanos un aizsērēšanu, līdz ar to filtru būs nepieciešams ātrāk nomainīt.